CELEX: 32021D1359
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1359 z 30. júna 2021, ktorým sa Nemecku povoľuje predĺženie určitých období uvedených v článkoch 2 a 3 nariadenia Európskeho parlamentu a Rady (EÚ) 2021/267 [oznámené pod číslom C(2021)4638] (iba nemecké znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/10
               
            
         ROZHODNUTIE KOMISIE (EÚ) 2021/1359
         z 30. júna 2021,
         ktorým sa Nemecku povoľuje predĺženie určitých období uvedených v článkoch 2 a 3 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021)4638]
            
         
         (iba nemecké znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 2 ods. 8 a článok 3 ods. 4,
         keďže:
         
                     (1)
                  
                  
                     V článku 2 ods. 1 nariadenia (EÚ) 2021/267 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti (ďalej len „OOS“), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021. Článkom 2 ods. 3 uvedeného nariadenia sa predlžuje platnosť zodpovedajúceho harmonizovaného kódu Únie „95“.
                  
               
                     (2)
                  
                  
                     Článkom 2 ods. 5 nariadenia (EÚ) 2021/267 sa predlžuje platnosť kvalifikačných kariet vodiča uvedených v prílohe II k smernici Európskeho parlamentu a Rady 2003/59/ES (2), ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (3)
                  
                  
                     Článkom 3 ods. 1 nariadenia (EÚ) 2021/267 sa predlžuje platnosť vodičských preukazov, ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (4)
                  
                  
                     Nemecko podalo listom z 18. mája 2021 odôvodnenú žiadosť o povolenie predĺžiť určité obdobia uvedené v článkoch 2 a 3 nariadenia (EÚ) 2021/267. Na podporu svojej žiadosti poskytlo Nemecko listom z 28. mája 2021 dodatočné informácie.
                  
               
                     (5)
                  
                  
                     Nemecko žiada prostredníctvom svojej odôvodnenej žiadosti po prvé o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 1 nariadenia (EÚ) 2021/267 o tri mesiace na účely uvedeného ustanovenia a článku 2 ods. 3, po druhé o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 5 uvedeného nariadenia o tri mesiace, a napokon o povolenie predĺžiť obdobie medzi 1. septembrom 2020 a 30. júnom 2021 stanovené v článku 3 ods. 1 uvedeného nariadenia o tri mesiace.
                  
               
                     (6)
                  
                  
                     Podľa informácií, ktoré Nemecko poskytlo, dokončenie pravidelného výcviku a jeho certifikácia, vyznačenie harmonizovaného kódu Únie „95“ a obnova kvalifikačných kariet vodiča budú v tomto členskom štáte pravdepodobne neuskutočniteľné aj po 30. júni 2021 z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (7)
                  
                  
                     Nemecko odhaduje, že každý rok sa v rámci platných právnych predpisov o výcviku profesionálnych vodičov uskutoční približne 300 000 pravidelných výcvikových kurzov. Vzhľadom na pandémiu bolo povolené, aby sa tieto kurzy konali len s veľmi obmedzeným počtom účastníkov, pričom v niektorých prípadoch neboli kurzy povolené vôbec.
                  
               
                     (8)
                  
                  
                     Podľa informácií, ktoré Nemecko poskytlo, vyplývajú obmedzenia vzťahujúce sa na počiatočný a pravidelný výcvik profesionálnych vodičov z nariadení o ochrane pred koronavírusom každej príslušnej spolkovej krajiny, ako aj z nemeckého zákona o ochrane pred infekciami (3). V dôsledku neustáleho prispôsobovania pravidiel vývoju pandémie sa situácia v mnohých spolkových krajinách značne líšila a stále sa líši.
                  
               
                     (9)
                  
                  
                     Napríklad v Bádensku-Württembersku bol jedným z uplatnených opatrení všeobecný zákaz organizovania podujatí z dôvodu vysokej miery infekcie. Hoci v súčasnosti sú v tejto spolkovej krajine vo všeobecnosti povolené pravidelné výcvikové kurzy na profesionálne účely, medzi osobami sa musí zachovať minimálna vzdialenosť 1,5 metra, čo znamená, že počet účastníkov počiatočných a pravidelných výcvikových kurzov na účely získania kvalifikácie profesionálnych vodičov je zodpovedajúcim spôsobom obmedzený.
                  
               
                     (10)
                  
                  
                     Napríklad v Bavorsku boli v období medzi 11. májom a 30. novembrom 2020 povolené počiatočné a pravidelné výcvikové kurzy pre profesionálnych vodičov, no v dôsledku platných pravidiel obmedzenia kontaktu medzi ľuďmi bol povolený len obmedzený počet účastníkov. V období od 1. decembra 2020 do 15. decembra 2020 sa neuskutočnili žiadne počiatočné ani pravidelné výcvikové kurzy. Od 16. decembra 2020 do 6. júna 2021 sú odborné výcvikové kurzy v mestských a vidieckych okresoch zakázané, ak 7-dňový výskyt ochorenia COVID-19 v daných oblastiach predstavuje 100 alebo viac prípadov. Nemecko poznamenáva, že hoci sa v Bavorsku 7-dňový výskyt znížil na menej ako 100 prípadov až v druhej polovici mája, v niektorých okresoch bola táto prahová hodnota k 26. máju 2021 stále prekročená.
                  
               
                     (11)
                  
                  
                     Podľa informácií, ktoré Nemecko poskytlo, v iných spolkových krajinách prijaté pravidlá tiež stanovujú, že kurzy sa môžu konať len so značnými obmedzeniami, najmä pokiaľ ide o minimálne vzdialenosti medzi účastníkmi, čo výrazne znižuje kapacitu výcvikových stredísk. Aj keď v niektorých prípadoch sú výcvikové kurzy povolené, určité výcvikové strediská sa rozhodli neposkytovať kurzy počas pandémie z dôvodov obozretnosti. To viedlo k výraznému spomaleniu výcviku, čo možno napraviť len pomalými a postupnými krokmi.
                  
               
                     (12)
                  
                  
                     Podľa informácií, ktoré Nemecku poskytla nemecká spolková asociácia pre cestnú nákladnú dopravu, logistiku a likvidáciu (4), výsledkom zavedenia takýchto opatrení bol značný počet odložených pravidelných výcvikových kurzov, pričom je na výcvikových strediskách, aby túto situáciu postupne zvládli. Podľa informácií nemeckého združenia pre cestnú dopravu (5) narástol len za prvý štvrťrok 2021 počet profesionálnych vodičov, ktorí čakajú na pravidelné výcvikové kurzy, na 5 000. V porovnaní s rovnakým štvrťrokom predchádzajúceho roka dosiahol počet účastníkov len približne 60 %. Podľa Nemecka sa tento sklz medzičasom pravdepodobne zvýšil, a to v dôsledku prísnejších opatrení na obmedzenie pohybu, ktoré sa uplatňovali v posledných týždňoch. Orgány regiónu Bavorska napríklad odhadujú, že v nasledujúcich troch mesiacoch bude potrebné ponúknuť na uspokojenie dopytu dvojnásobok kurzov, čo sa vzhľadom na existujúce pravidlá obmedzenia kontaktu medzi ľuďmi zdá nepravdepodobné.
                  
               
                     (13)
                  
                  
                     Ďalej podľa informácií, ktoré Nemecko poskytlo, ostane obnovenie platnosti vodičských preukazov po 30. júni 2021 pravdepodobne neuskutočniteľné z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (14)
                  
                  
                     V dôsledku zapojenia rodinných lekárov a pravdepodobne od 7. júna 2021 podnikových lekárskych služieb do vakcinačnej stratégie nemeckej spolkovej vlády, ako aj z toho vyplývajúcej vysokej a zvyšujúcej sa pracovnej záťaže, Nemecko očakáva v lete tohto roku nadmerný záujem o termíny lekárskych vyšetrení, ktoré sa vyžadujú na predĺženie platnosti vodičských preukazov.
                  
               
                     (15)
                  
                  
                     Podľa Nemecka sa očakáva, že tento nadmerný záujem sa zvýši najmä od júna 2021, a to v dôsledku plánovaného zrušenia súčasnej vakcinačnej prioritizácie a následného nárastu počtu termínov na očkovanie. Je pravdepodobné, že len v júni 2021 dostanú ambulancie lekárov a podnikové lekárske služby 14 396 850 dávok očkovacej látky BioNTech, ktoré následne podajú. Nemecko okrem toho očakáva dodávky od spoločností AstraZeneca, Johnson & Johnson a Curevac v závislosti od harmonogramu dodávok ich príslušných výrobcov.
                  
               
                     (16)
                  
                  
                     Nemecko tiež očakáva, že vzhľadom na vysoký počet prípadov ochorenia COVID-19 je možné, že orgány vydávajúce vodičské preukazy budú nútené opätovne zatvoriť svoje prevádzky alebo že nebudú môcť pokračovať v riadnej prevádzke z dôvodu vysokého počtu nakazených osôb v rámci týchto orgánov.
                  
               
                     (17)
                  
                  
                     Napríklad v Dolnom Sasku a v Severnom Porýní-Vestfálsku sú mnohé orgány vydávajúce vodičské preukazy stále pre verejnosť uzavreté. Osobné stretnutia sú možné len po individuálnom objednaní a sú obmedzené na záležitosti, pri ktorých je nevyhnutná osobná účasť. Zníženie počtu služieb poskytovaných formou osobného kontaktu hneď od začiatku pandémie v Sasku výrazne sťažilo vydávanie vodičských preukazov. Podľa Nemecka existuje možnosť, že tieto a iné orgány vydávajúce vodičské preukazy sa v budúcnosti opäť zatvoria.
                  
               
                     (18)
                  
                  
                     K 3. máju 2021 bolo v Nemecku podľa nemeckého spolkového úradu pre motorovú dopravu (6)102 426 držiteľov vodičského preukazu skupín C, C1, CE alebo C1E, ktorých platnosť uplynie medzi 1. júlom 2021 a 30. septembrom 2021, a 10 517 držiteľov vodičského preukazu skupín D, D1, DE alebo D1E, ktorých platnosť uplynie medzi tými istými dátumami. V prípade 51 799 držiteľov vodičského preukazu skupín C, C1, CE a C1E, ako aj 8 331 držiteľov vodičského preukazu skupín D, D1, DE alebo D1E, ktoré sa kombinujú s vyznačením kódu „95“, uplynie platnosť ich príslušného osvedčenia o odbornej spôsobilosti (ďalej len „OOS“) tiež medzi 1. júlom 2021 a 30. septembrom 2021.
                  
               
                     (19)
                  
                  
                     Podľa Nemecka tieto čísla nezahŕňajú vodičské preukazy a OOS, ktorých platnosť bola predĺžená nariadením Európskeho parlamentu a Rady (EÚ) 2020/698 (7) a nariadením (EÚ) 2021/267. Orgány vydávajúce vodičské preukazy by preto mali vybavovať podstatne vyšší počet žiadostí o obnovenie vodičských preukazov než je bežné.
                  
               
                     (20)
                  
                  
                     Podľa Nemecka sa požadované trojmesačné predĺženie považuje vzhľadom na súčasný sklz v oblasti pravidelných výcvikových kurzov pre profesionálnych vodičov za obmedzené na to, čo je potrebné. Nemecko očakáva, že zavedenie vakcinácie bude do 30. septembra 2021 pozitívne napredovať, čo umožní zvýšiť počet termínov lekárskych vyšetrení na posúdenie vodičskej spôsobilosti a zlepšiť súčasný nedostatok personálu v orgánoch vydávajúcich vodičské preukazy.
                  
               
                     (21)
                  
                  
                     Žiadosť sa vzťahuje len na referenčné obdobie od 1. júla do 30. septembra 2021, a preto sa týka len obmedzeného počtu vodičských preukazov a kvalifikácií profesionálnych vodičov. Okrem toho skupina osôb, ktoré využijú takto predĺžené obdobie platnosti, už najmenej raz získala vodičský preukaz alebo absolvovala pravidelný výcvik, čím preukázala svoju spôsobilosť a zručnosti. Požadované predĺženia by preto nemali viesť k neprimeraným rizikám z hľadiska bezpečnosti a ochrany dopravy.
                  
               
                     (22)
                  
                  
                     Nemecku by sa preto malo povoliť trojmesačné predĺženie období medzi 1. septembrom 2020 a 30. júnom 2021 uvedených v článku 2 ods. 1 na účely tohto ustanovenia a článku 2 ods. 3, ako aj v článku 2 ods. 5 a článku 3 ods. 1 nariadenia (EÚ) 2021/267,
                  
               PRIJALA TOTO ROZHODNUTIE:
         
            Článok 1
            Nemecku sa povoľujú tieto predĺženia období uvedených v článku 2 ods. 1, 3 a 5, ako aj v článku 3 ods. 1 nariadenia (EÚ) 2021/267:
            
                        a)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 1 nariadenia (EÚ) 2021/267 o tri mesiace na účely článku 2 ods. 1 a 3 uvedeného nariadenia;
                     
                  
                        b)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 5 uvedeného nariadenia o tri mesiace; a
                     
                  
                        c)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 3 ods. 1 uvedeného nariadenia o tri mesiace.
                     
                  
         
            Článok 2
            Toto rozhodnutie je určené Nemeckej spolkovej republike.
         
         
            V Bruseli 30. júna 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a zrušuje smernica Rady 76/914/EHS (Ú. v. EÚ L 226, 10.9.2003, s. 4).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr Logistik und Entsorgung.
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  Nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (Ú. v. EÚ L 165, 27.5.2020, s. 10).